
Projektas
LIETUVOS RESPUBLIKOS SEIMAS

REZOLIUCIJA
DĖL VISAPUSĖS PARAMOS UKRAINOS PERGALEI PASIEKTI

2024 m.              d. Nr.
Vilnius

Lietuvos Respublikos Seimas, kaip Tautos atstovybė, per kurią Tauta vykdo aukščiausią suverenią galią:
atsižvelgdamas į šiemet minimas dešimtąsias 2014 m. Rusijos pradėto karo prieš Ukrainą metines ir antrąsias 2022 m. vasario 24 d.  pradėtos plataus masto Rusijos neteisėtos, neišprovokuotos ir nepagrįstos invazijos į Ukrainą, kurią remia ir dalyvauja Baltarusija, metines;
remdamasis 2022 m. vasario 24 d. rezoliucijos Nr. XIV-930 „Dėl Rusijos ir Baltarusijos agresijos prieš Ukrainą“, 2022 m. kovo 10 d. rezoliucijos Nr. XIV-931 „Dėl šalies kandidatės statuso suteikimo Ukrainai ir visateisės Ukrainos narystės Europos Sąjungoje“, 2022 m. kovo 22 d. rezoliucijos Nr. XIV-964 „Dėl Rusijos Federacijos ir Baltarusijos Respublikos narystės Jungtinių Tautų Švietimo, mokslo ir kultūros organizacijoje“, 2022 m. balandžio 12 d. rezoliucijos Nr. XIV-1010 „Dėl Rusijos Federacijos vykdomos agresijos ir karo nusikaltimų Ukrainoje pasmerkimo“, 2022 m. gegužės 10 d. rezoliucijos Nr. XIV-1070 „Dėl Rusijos Federacijos veiksmų Ukrainoje pripažinimo genocidu ir Specialiojo Tarptautinio Baudžiamojo Tribunolo įsteigimo Rusijos agresijos nusikaltimui ištirti“, 2022 m. birželio 9 d. rezoliucijos Nr. XIV-1132 „Dėl visapusės paramos Ukrainos pergalei pasiekti, narystei Europos Sąjungoje paspartinti ir saugiai laivybai Juodojoje jūroje užtikrinti“, 2022 m. birželio 16 d. rezoliucijos Nr. XIV-1133 „Dėl Rusijos Federacijos vykdomo ukrainiečių grobimo ir neteisėtos deportacijos“, 2022 m. rugsėjo 15 d. rezoliucijos Nr. XIV-1416 „Dėl Rusijos Federacijos organizuojamų neteisėtų referendumų Ukrainoje nepripažinimo“, 2022 m. lapkričio 8 d. rezoliucijos Nr. XIV-1502 „Dėl Rusijos Federacijos ginkluotųjų pajėgų vykdomų seksualinių nusikaltimų Ukrainoje pasmerkimo, atsakingų asmenų patraukimo baudžiamojon atsakomybėn ir pagalbos nukentėjusiesiems“, 2023 m. kovo 10 d. rezoliucijos Nr. XIV-1782 „Dėl Rusijos Federacijos ir Baltarusijos Respublikos sportininkų dalyvavimo olimpinėse žaidynėse ir kitose tarptautinėse varžybose uždraudimo“, 2023 m. kovo 14 d. rezoliucijos Nr. XIV-1788  „Dėl privačios karinės bendrovės „Wagner“ pripažinimo teroristine organizacija“, 2023 m. kovo 21 d. rezoliucijos Nr. XIV-1810 „Dėl teroristinės Rusijos įtakos apribojimo“, 2023 m. balandžio 6 d. rezoliucijos Nr. XIV-1879 „Dėl Lietuvos pagrindinių tikslų NATO aukščiausio lygio susitikime Vilniuje“, 2023 m. rugsėjo 19 d. rezoliucijos Nr. XIV-2167 „Dėl Ukrainos pakvietimo prisijungti prie NATO“ nuostatomis;
pabrėždamas, kad visos šios rezoliucijos sulaukė visuotinio Seimo narių palaikymo ir kviesdamas visus artėjančių Respublikos Prezidento, Europos parlamento ir Seimo rinkimų dalyvius toliau demonstruoti šią vienybę kovojančios Ukrainos atžvilgiu;
atkreipdamas dėmesį, kad su taip vadinamaisiais 2024 m. kovo 17 d. įvyksiančiais prezidento rinkimais Rusijoje bus siekiama įteisinti laikinai bei neteisėtai okupuotas ir aneksuotas Ukrainos teritorijas;
pabrėždamas, kad Rusijos režimo įvykdytas Rusijos opozicijos lyderio Aleksejaus Navalno nužudymas liudija, kad Vladimiras Putinas siekia nutildyti opoziciją bet kokia kaina, ir tai kelia nerimą dėl kylančios grėsmės liberaliosios opozicijos nariui Vladimirui Kara-Murza, kuris taip pat yra Rusijos kalėjime, neteisėtai nuteistas 25 metų laisvės atėmimo bausme už Rusijos invazijos į Ukrainą kritiką; 

dar kartą pareiškia, kad:

kategoriškai smerkia Rusijos neišprovokuotą karinę agresiją ir plataus masto invaziją į Ukrainą, įgyvendintą remiant ir dalyvaujant Baltarusijai; reiškia nepajudinamą paramą Ukrainos nepriklausomybei, suverenitetui ir teritoriniam vientisumui jos tarptautiniu mastu pripažintose sienose; reikalauja, kad Rusija nedelsiant nutrauktų karo veiksmus Ukrainoje ir atitrauktų visas pajėgas bei karinę įrangą iš visos tarptautiniu mastu pripažintos Ukrainos teritorijos be jokių sąlygų;
laikosi nuomonės, kad lemiama Ukrainos pergalė yra esminė saugumo Europoje ir pasaulyje prielaida;
ir todėl:
ragina tarptautinę bendruomenę skubiai ir iš esmės padidinti politinę, ekonominę, finansinę, karinę, techninę ir humanitarinę pagalbą Ukrainai, siekiant padėti Ukrainai atgauti visišką visos jos tarptautiniu mastu pripažintos teritorijos kontrolę ir sėkmingai apsiginti nuo tolesnės Rusijos agresijos;
mano, kad prioritetas šiuo metu yra karinė pagalba, ypač Ukrainos vyriausybės nurodytose srityse;
primena, kad delsimas teikti pagalbą Ukrainai yra palankus Rusijai ir ilgina karą, o šio delsimo kaina – nekaltų ukrainiečių gyvybės;
ragina ES valstybes nares kuo greičiau didinti gynybos sektoriaus gamybinius pajėgumus, kad būtų remiama Ukrainos pergalės strategija ir stiprinami NATO pajėgumai atgrasant Rusiją;
sveikina ES valstybių narių aiškiai parodytą solidarumą su Ukraina, įsteigus 50 mlrd. eurų finansinį mechanizmą Ukrainai 2024–2027 m. laikotarpiui ir ragina visas ES šalis bei sąjungininkes padidinti karinę paramą Ukrainai mažiausiai iki 0,25% nuo kiekvienos šalies BVP, taip pat JAV Atstovų Rūmus nedelsiant pritarti dėl papildomos paramos suteikimo Ukrainai;
pabrėžia, kad 2024 m. kovo 17 d. vyksiantys Rusijos prezidento rinkimai, kaip ir bet kokie kiti rinkimai, kuriuos Rusija rengia Rusijos laikinai okupuotose ir neteisėtai aneksuotose Ukrainos teritorijose, yra šiurkštus tarptautinės teisės, įskaitant JT Chartiją, ir Ukrainos nepriklausomybės, suvereniteto bei teritorinio vientisumo pažeidimas, ir nepripažįsta tokių rinkimų laikinai okupuotose ir neteisėtai aneksuotose Ukrainos teritorijose rengimo ar jų rezultatų. Vadinamieji rinkimai Rusijoje nėra nei laisvi, nei teisėti, jie vykdomi visiškai sunaikinus opoziciją ir nepriklausomą žiniasklaidą, be tarptautinių stebėtojų, pažeidžiant tarptautinę teisę, todėl neturi jokio legitimumo bei demokratinio pagrįstumo;
tvirtai įsipareigoja remti tarptautines pastangas siekiant užtikrinti visapusišką atskaitomybę už karo nusikaltimus ir kitus sunkius tarptautinius nusikaltimus, įvykdytus Rusijos agresijos kare prieš Ukrainą, ir pabrėžia tarptautinės bendruomenės atsakomybę įsteigti specialų tarptautinį tribunolą, kad Rusijos politinė ir karinė vadovybė būtų patraukta teisinei atsakomybei;
griežtai smerkia neteisėtą ir priverstinį Ukrainos vaikų perkėlimą į Rusiją ir Baltarusiją, kuriuo Rusija ir Baltarusija pažeidžia tarptautinę humanitarinę teisę ir vykdo karo nusikaltimus bei genocidą, ir ragina tarptautinę bendruomenę ir organizacijas, ypač Tarptautinį Raudonojo Kryžiaus komitetą ir JT Generalinio Sekretoriaus specialųjį įgaliotinį smurto prieš vaikus klausimais, imtis aktyvaus vaidmens sprendžiant šį klausimą, kad būtų nustatyta iš Ukrainos pagrobtų vaikų tapatybė, jų buvimo vieta ir jie kuo greičiau ir saugiau grąžinti šeimoms arba teisėtiems atstovams, o tam pasiekti primygtinai reikalauja priimti ir įgyvendinti JT Generalinės Asamblėjos rezoliuciją dėl iš Ukrainos deportuotų ir prievarta perkeltų vaikų repatriacijos, reabilitacijos ir reintegracijos, taip pat pasisako už tai, kad būtų parengtas teisinis mechanizmas, užtikrinantis teisingą kompensaciją nepilnamečiams, nukentėjusiems nuo Rusijos Federacijos tarptautinių nusikalstamų veiksmų, visų pirma tam panaudojant Rusijos įšaldytą turtą;
pasisako už būtinybę ES lygmeniu nustatyti tokį teisinį režimą, kuris leistų ES valstybėms narėms panaudoti įšaldytą Rusijos turtą Ukrainos atstatymui ir kompensacijoms nuo Rusijos agresijos nukentėjusiems asmenims išmokėti;
prašo, kad iki NATO aukščiausiojo lygio susitikimo Vašingtone  G7 taip pat imtųsi atitinkamų žingsnių dėl įšaldyto Rusijos turto panaudojimo Ukrainos atstatymui ir kompensacijoms nuo Rusijos agresijos nukentėjusiems asmenims skirti;
ragina ES aktyviau taikyti ES visuotinį žmogaus teisių sankcijų režimą, kuris yra svarbi ES sankcijų priemonė, nukreipta prieš visus asmenis, atsakingus už žmogaus teisių pažeidimus, žiaurumo ar karo nusikaltimų vykdymą, rėmimą ar organizavimą Rusijos agresijos kare prieš Ukrainą;
ragina išplėsti iki šiol Europos Sąjungos, JAV, Kanados ir kitų tarptautinės bendruomenės narių taikytas sankcijas Rusijai, kuo skubiau priimant sprendimus dėl ribojimų Rusijos civilinės branduolinės energetikos, suskystintų gamtinių dujų ir metalų sektoriams nustatymo, iš kurių Rusija vis dar gauna reikšmingas pajamas, išplečiant aukštųjų technologijų ir strateginių prekių eksporto į Rusiją draudimą ir panaikinant esamas išimtis tokių prekių eksportui į Rusiją, taip strategiškai susilpninant Rusijos ekonomiką ir jos karinį-pramoninį kompleksą, sankcijas taip pat nukreipiant į valstybes, asmenis ir subjektus, kurių veikla tiesiogiai ar netiesiogiai remia Rusijos gynybos sektorių ir padeda Rusijai apeiti ES sankcijas. Taip pat reikalingi ES bendri sprendimai, siekiant apriboti Rusijos ir Baltarusijos žemės ūkio ir pašarų produkcijos įvežimą į Europos Sąjungą;
ragina griežčiau ir veiksmingiau vykdyti sankcijų politiką, užkirsti kelią bet kokioms sankcijų vengimo galimybėms ir tirti jau įvykusius sankcijų apėjimo atvejus, pasiūlyti sprendimus, kaip užkirsti kelią sankcijų apėjimui per trečiąsias šalis, ir imtis griežtų veiksmų prieš sankcijų apėjimo tarpininkus įvairiuose sektoriuose;
laiko Ukrainą Europos ir euroatlantinės šeimos dalimi ir remia jos būsimas narystes ES ir NATO;
ragina ES nedelsti su priimto sprendimo kuo greičiau pradėti stojimo derybas su Ukraina įgyvendinimu, įvertinant Ukrainos įgyvendintas reformų pastangas;
pakartoja savo paramą Ukrainos narystės NATO siekiui, sveikina tolesnes pastangas siekti Ukrainos narystės NATO po Vilniaus aukščiausiojo lygio susitikimo ir ragina NATO valstybių vyriausybes ir parlamentus inicijuoti atitinkamas diskusijas dėl būtinybės 75-ajame NATO aukščiausiojo lygio susitikime pakviesti Ukrainą narystei NATO;
mano, kad Ukrainos narystė NATO ženkliai prisidės prie Aljanso saugumo, užkirs kelią tolesniam konfrontacijos su NATO ir kitomis demokratinėmis valstybėmis eskalavimui, padės užtikrinti tvarią taiką Europoje ir atliks svarbų vaidmenį skatinant demokratinius pokyčius regione ir visame pasaulyje;
išreiškia solidarumą su Ukraina ir Ukrainos žmonėmis, kurie nenuilstamai demonstruoja nuostabią drąsą, valią ir atsparumą, gindami Ukrainos valstybę, ukrainiečių tautą ir savo laisvę bei demokratines vertybes, bei pabrėžia, kad Lietuva dės visas pastangas Ukrainos pergalei. 

